Ir-riforma ta' Kostituzzjoni hija proċess trasformattiv li jinvolvi l-interessi kollha fis-soċjetà, li jaġġusta n-normi u r-regoli bil-għan li l-istituzzjonijiet jissaħħu u jadattaw ruħhom biex jiffaċċjaw l-isfidi kontemporanji. Hija aspettattiva leġittima ta' pajjiż li jirrevedi l-governanza tiegħu. Madankollu, l-adozzjoni ta' dispożizzjonijiet li jistgħu japplikaw biss għal individwu wieħed iddgħajjef il-kredibbiltà tal-proċess ta' riforma kostituzzjonali billi timmina l-prinċipju ta' bidla demokratika ta' gvern kif minqux fl-Artikolu 23 tal-Karta Afrikana dwar id-Demokrazija, l-Elezzjonijiet u l-Governanza. L-emendi għall-kostituzzjoni tar-Rwanda, li ġew approvati dan l-aħħar mill-Parlament - jekk ikunu kkonfermati mir-referendum - jagħtu lok għal din is-sitwazzjoni. L-UE tappoġġa bil-qawwa l-prinċipju ta' tranżizzjonijiet demokratiċi, ibbażat fuq proċessi trasparenti, inklussivi u affidabbli kif stabbilit fil-Karta Afrikana. Fil-pajjiżi fejn ġew konsistement irrispettati l-limiti tal-mandati u fejn kienet permessa l-bidla, is-soċjetajiet saru aktar reżiljenti u l-istituzzjonijiet aktar kredibbli. Hemm ħafna eżempji ta' dan fil-kontinent. F'dan ir-rigward, l-UE ser tibqa' mpenjata fl-appoġġ għall-paċi u l-prosperità fir-reġjun tal-Lagi l-Kbar u tistenna bil-ħerqa li jitkompla d-djalogu mal-awtoritajiet tar-Rwanda. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova jallinjaw ruħhom ma' din id-dikjarazzjoni. *L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.